Hans Andersen (V), 2003-05-27:
Jeg vil gerne takke Det Radikale Venstre, SF, Enhedslisten og Dansk Folkeparti for at tage initiativ til denne debat.
Forholdene for psykisk syge børn og unge er et højt prioriteret emne også for Venstre. Som vi netop har hørt sundhedsministeren redegøre for, er der stadig flere børn og unge, der viser behov for hjælp.
Derfor har der de seneste 5-6 år været særlig fokus på området, og der er kommet flere tilbud til de psykisk syge børn og unge.
Men stigningen i aktiviteten og antallet af behandlingstilbud er stadig ikke nok til at modsvare det antal psykisk syge børn og unge, der har brug for hjælp.
Venstre ønsker at nedbringe ventelisterne og skabe endnu bedre tilbud til de psykisk syge børn og unge.
Derfor bakker vi fuldt op bag alle de tiltag, regeringen indtil videre har søsat.
Det gælder bl.a. puljen på 1,5 mia. kr. til nedbringelse
af ventelister, hvoraf de 25 mio. kr. er gået til dette område
Det gælder den seneste psykiatriaftale, en del af satspuljeforliget, med særlig vægt på børn og unge, hvor der er afsat 120 mio. kr. til området.
Det er tiltag, der medfører en betydelig aktivitetsforøgelse.
Det, der er behov for nu, er at finde ud af, hvad der virker.
Vi skal tage ved lære af de bedste på området, dem, der er i stand til at hjælpe børnene hurtigst muligt og bedst muligt.
Det er Ungdomspsykiatrisk Kriseteam i Sønderjylland et godt eksempel på.
Her er et team af medarbejdere med forskellig uddannelse: læger, sygeplejersker, psykologer, socialrådgivere.
De tager ud til familien senest 48 timer efter en henvendelse for at afklare, hvilken hjælp der er brug for.
De unge er som bekendt ikke en ensartet gruppe.
Der er unge, som er svært adfærdsvanskelige; der er unge, der er voldelige eller aggressive over for familien; unge, der isolerer sig; unge, som antyder, at de ikke vil leve mere; unge med spiseforstyrrelser.
Vi kan derfor ikke bare sammensætte en enkeltopskrift på, hvordan vi bedst muligt kan løse deres problemer.
Denne forskellighed har Ungdomspsykiatrisk Kriseteam i Sønderjylland været rigtig god til at håndtere.
De tager hjem til den unge og familien.
Nogle har brug for hjælp her og nu, mens andre kan vente; nogle har brug for et par samtaler, mens andre har brug for indlæggelse; måske er der også nogle, der skal have et mere omfattende behandlingstilbud i hjemmet.
Resultatet af denne ordning var efter 1 år ikke til at tage fejl af.
Ingen overbelægning og ingen ventelister på ambulant behandling.
Jeg har haft kontakt til Amtsrådsforeningen, der følger op på eksemplet og oplyser, at de er ved at indhente erfaring om, hvordan andre personalegrupper end læger kan indgå i arbejdsdelingen, og det er jo lige det, der bl.a. er behov for.
Der er måske også behov for, at vi tager fat på, om vi som mennesker og forældre giver plads til, at børn er anderledes og forskellige.
Er vores samfund tilstrækkelig rummeligt, det gælder både privat i hjemmet og offentligt i daginstitution og skole?
Jeg skal derfor på vegne af Dansk Folkeparti, Det Konservative Folkeparti og Venstre fremsætte følgende: Forslag til vedtagelse »Folketinget opfordrer regeringen til at videreføre prioriteringen af børne- og ungdomspsykiatrien med henblik på - fortsat at øge behandlingskapaciteten og nedbringe ventelisterne, - at følge udviklingen i den lokale/regionale implementering af de udmeldte anbefalinger - herunder et bedre samspil mellem sundheds-, social- og undervisningssektorerne med det klare formål at sikre en tidlig indsats og dermed lette det stigende pres på børne- og ungdomspsykiatrien, - at øge uddannelseskapaciteten med det formål at bringe antallet af speciallæger op på niveau med behandlingsbehovet, - at analysere årsagerne til det stigende pres i børne- og ungdomspsykiatrien, - at orientere Folketinget i efteråret 2003 om resultaterne af Sundhedsstyrelsens statusrapport.«